“የአፋር ሕዝብ ፓርቲ” በሰላማዊ መንገድ ለመንቀሳቀስ መስማማቱን ገለጸ
ስምምነቱ ትናንት በሰመራ ከተማ በተደረገበት ወቅት እንደተገለጸው ፓርቲው እዚህ ውሳኔ ላይ የደረሰው ከክልሉ መንግስት ጋር ላለፉት ሁለት ዓመታት ተደጋጋሚ ውይይት ካደረገ በኋላ መሆኑን ተመልክቷል ።በስምምነቱ ላይ የተገኙት በምክትል ርዕሰ መስተዳድር ማዕረግ የፕሬዚዳንቱ የሕዝብ ግንኙነት አማካሪና የአፋር ብሔራዊ ዴሞክራሲያዊ ፓርቲ (አብዴፓ) ጽህፈት ቤት ኃላፊ አምባሳደር ሀሰን አብዱልቃድር ናቸው።አምባሳደር ሀሰን ስምምነቱ ሲደረግ እንደገለጹት፤ የክልሉ መንግስት የአርብቶ አደሩን ኢኮኖሚያዊና ማህበራዊ ተጠቃሚነት ለማረጋገጥ እየሰራ ነው ።በተለይም በውጭ የሚገኙ የክልሉ ተወላጆች ያላቸውን እውቀትና ሃብት ለክልሉና ለሀገሪቱ እንዲያውሉ የተለያዩ ጥረቶች መጀመራቸውን አስታውቀዋል።“የአፋር ሕዝብ ፓርቲ በሰላማዊ መንገድ በመታገል ለክልሉ አርብቶ አደር ሕብረተሰብ ሁለንተናዊ ተጠቃሚነት የበኩሉን እንዲወጣ የጋራ ስምምነት ላይ የተደረሰውም የእዚህ ጥረት ውጤት አንድ ማሳያ ነው ” ብለዋል።የክልሉን ሕዝብ የልማትና የመልካም አስተዳደር ጥያቄ በአግባቡ ለመመለስ መንግስት እያደረገ ባለው ትግል ዲያስፖራውን ጨምሮ ሁሉም የክልሉ ተወላጆች ያለምንም ልዩነት ተሳትፏቸውን እንዲያጠናክሩ ጠይቀዋል፡፡የአፋር ሕዝብ ፓርቲ ሊቀመንበር አቶ አሎ አይዳሂስ መሐመድ በበኩላቸው በክልሉ የነበረው የመልካም አስተዳደርና ኪራይ ሰብሳቢነት ችግር እንዲሁም ጎሰኝነትን ለመታገል ፓርቲው ከ2001 ዓመተ ምህረት ጀምሮ በትጥቅ ትግል ሲንቀሳቀስ መቆየቱን ጠቁመዋል።በተለይ በክልሉ ከሚካሄደው የስኳር ልማት ፕሮጀክት ጋር ተያይዞ የአፋር ሕዝብ ከመሬቱ አላግባብ እንደተነሳ ተደርጎ ይናፈሱ የነበሩ መረጃዎችን ፓርቲው በቅጡ ሳይረዳ እስከቅርብ ጊዜ ድረስ በትጥቅ ትግሉ መቆየቱን አስታውቀዋል።ላለፉት ሁለት ዓመታት ከክልሉ መንግስትና መሪ ፓርቲ ጋር በተደረጉት ተደጋጋሚ ውይይቶች ከሐምሌ 13 ቀን 2008 ጀምሮ ፓርቲያቸው ሙሉ ለሙሉ በሰላማዊ መንገድ ለመንቀሳቀስ መስማማቱን ገልጸዋል።የሃገሪቱንና የክልሉን ህገ መንግስት አክብሮ በሰላማዊ መንገድ በመታገል የክልሉን ሕብረተሰብ የበለጠ የልማትና የመልካም አስተዳደር ተጠቃሚ ለማድረግ ፓርቲው እንደሚሰራም አረጋግጠዋል።በክልሉ ብሎም በሀገሪቱ እየተመዘገብ ያለውና ሕብረተሰቡን ፍትሃዊ ተጠቃሚ ያደረገው ሁለንተናዊ ዕድገት በዓለም መገናኛ ብዙሀን ሳይቀር በተደጋጋሚ መዘገቡ ለፓርቲው አቋም መቀየር አንዱ ምክንያት መሆኑን አመልክተዋል።ከሁለት ዓመት በፊት ከክልሉ መንግስት ጋር በተደረገ ድርድር በትጥቅ ትግሉ የነበሩ 400 የፓርቲው አባላት ወደሰላማዊ እንቅስቃሴ መግባታቸውን አስታውሰዋል።አቶ አሎ እንዳሉት አባላቱ በአሁኑ ወቅትም በግብርና፣ በጥቃቅንና አነስተኛ እንዲሁም በክልሉ ፖሊስና ሌሎች ተቋማት ስር ተሰማርተው ሰላማዊ ሕይወታቸውን እየመሩ ይገኛሉ።በትጥቅ ትግሉ ተሳታፊ ከነበሩና ወደሰላማዊ እንቅስቃሴ ከገቡ ወጣቶች መካከል አብዱ ዳውድ የተባለው በሰጠው አስተያየት የአፋር ሕዝብ ከመሬቱ አላግባብ እንደተፈናቀለ ተደርጎ በተናፈሰው አሉባልታ ወሬ ከጓደኞቹ ጋር በስሜት ተነሳስተው ወደኤርትራ ገብተው ለአላስፈላጊ ስቃይና እንግልት መዳረጋቸውን አስታውሷል።ወደ ሰላማዊ ትግል ለመግባት ፓርቲው በወሰነው ትክክለኛ ውሳኔ በአሁኑ ወቅት የተረጋጋ ኑሮ እየመራ መሆኑን የገለጸው ወጣቱ፤ ባለፈው አንድ ዓመት በሰመራ ከተማ በማህበር ተደራጅቶ በድንጋይ ንጣፍ ሥራ ላይ በመሰማራቱ ከ40 ሺህ ብር በላይ በባንክ መቆጠቡን አረጋግጧል።ሌላው የፓርቲው አባል አቶ ሱለይማን ሁሴን በበኩላቸው ወደ ትጥቅ ትግሉ ከገቡ በኋላ “ፓርቲያቸው የኤርትራ መንግስትና የአንዳንድ ፀረ ሰላም ኃይሎች ድብቅ ዓላማን በመረዳት ወደሰላማዊ ትግል ለመምጣት መወሰኑ ተገቢ ነው ሲሉ” ገልጸዋል።በዚህም እርሳቸውም በተመቻቸላቸው የሥራ ዕድል ፈጠራ ሻይ ቤት ከፍተው እየሰሩና የቤተሰባቸውን ሕይወት እየቀየሩ መሆናቸውን አስታውቀዋል። (ኢዜአ)